KIRJALLINEN KYSYMYS P-1534/03

esittäjä(t): Anne Van Lancker (PSE) komissiolle

(30. huhtikuuta 2003)

Aihe: Kolmannen maailman maiden velkojen peruuttamisen vaikutus julkistalouden liiallista alijäämää koskevaan menettelyyn

Kehitysmaiden velkojen peruuttamisella jäsenvaltioiden toimesta on tärkeä tehtävä yhteisön kehitysyhteistyöpolitiikan tavoitteiden saavuttamisessa. Erityisen tärkeää se on kestävän taloudellisen ja sosiaalisen kehityksen edistämiselle kehitysmaissa, kehitysmaiden sopusointuiselle yhdentymiselle maailmantalouteen ja köyhyyden torjunnalle.

Velkojen peruuttaminen on kuitenkin EKT 95 -järjestelmässä sisällytetty jäsenvaltioiden talousarvioihin pääomansiirtona, mikä vaikuttaa maksutaseeseen. Toisin sanoen talousarvion tasapaino heikkenee ja saattaa vaikuttaa kielteisesti jäsenvaltioihin, joissa on käynnissä liiallista alijäämää koskeva menettely. Tämä menettely (EY:n perustamissopimuksen 104 artikla), sellaisena kuin sitä nyt pannaan täytäntöön, toimii tehokkaana pelotteena niille jäsenvaltioille, jotka haluavat toteuttaa mainittuja velanperuuttamistoimia.

EY:n perustamissopimuksessa määrätään myös, että toteuttaessaan politiikkaa, joka on omiaan vaikuttamaan kehitysmaihin, yhteisön on otettava huomioon kehitysyhteistyöpolitiikan tavoitteet. Vaikka tämä politiikan ala ei vaikuta kehitysmaihin suoranaisesti, sen epäsuora vaikutus on ilmeinen. Liiallisia alijäämiä koskevassa yhteisön politiikassa olisi siten otettava huomioon tämä tavoite esimerkiksi muuttamalla neuvoston asetusta (EY) N:o 2223/96(1) Euroopan kansantalouden tilinpito- ja aluetilinpitojärjestelmästä yhteisössä samaan tapaan kuin tehtiin vuonna 2001 asetuksella (EY) N:o 2558/2001(2) swap- ja korkotermiinijärjestelyjen alaisten maksujen osalta. Onko komissio valmis toimiin tässä asiassa?

(1) EYVL L 310, 30.11.1996, s. 1.

(2) EYVL L 344, 28.12.2001, s. 1.

Pedro Solbes Miran komission puolesta antama vastaus

(26. toukokuuta 2003)

Komission mielestä kehitysmaiden velkaongelmiin puuttuminen on todella tärkeä keino pyrittäessä saavuttamaan yhteisön kehitysyhteistyöpolitiikan tavoitteita. Komissio osallistuu aktiivisesti voimakkaasti velkaantuneita köyhiä maita koskevaan aloitteeseen (HIPC-aloitteeseen), josta on tähän mennessä myönnetty 1,3 miljardia euroa kaikkein köyhimmille ja pahimmin velkaantuneille maille.

Jäsenvaltioiden velkojen peruuttaminen merkitään tilinpitoon noudattaen Euroopan kansantalouden tilinpito- ja aluetilinpitojärjestelmän (EKT 95) kansallista tilipitoa koskevia menetelmiä. EKT 95:stä säädetään 25. kesäkuuta 1996 annetussa neuvoston asetuksessa (EY) N:o 2223/96. EKT 95:n sääntöjen mukaan velkojen peruuttaminen merkitään pääomansiirtoina. Pääomansiirrot ovat osa julkisia menoja, jotka vaikuttavat julkisen talouden alijäämään. EKT 95 -asetuksen 4.165 kohdan f alakohdassa mainitaan erityisenä esimerkkinä pääomansiirrosta, että julkisyhteisö peruuttaa sille velkaa olevan ulkomaan velan. Muissa tilinpitojärjestelmissä, kuten Yhdistyneiden kansakuntien maailmanlaajuisessa kansantalouden kuvausjärjestelmässä vuodelta 1993 (SNA 93) tai Kansainvälisen valuuttarahaston IMF:n julkisen talouden tilastokäsikirjassa (Government Finance Statistics Manual) vuodelta 2001 esitetään vastaavat tilinpitomerkinnät.

Komission mielestä julkisen talouden alijäämän ja velkojen merkitsemisen olisi annettava mahdollisimman todenmukainen kuva talouden tilasta. Jotta uskottavuus sekä käyttökelpoisuus talousanalyysejä ja politiikan suunnittelua varten säilyisi, julkisen talouden alijäämän ja velan merkitsemisen on perustuttava tieteellisiin ja teknisiin perusteisiin riippumatta julkisen talouden menoluokkien ansiokkuudesta tai eettisistä näkökohdista, esimerkiksi voimakkaasti velkaantuneiden köyhien maiden velkojen peruuttamisesta. Velkojen peruuttaminen ei ole velkojamaille ilmaista. Näin ollen on asianmukaista, että velkojen peruuttaminen aiheuttaa suuremman julkisen talouden vajeen.

Velkojen peruuttamisen ja swap-järjestelyihin liittyvien rahavirtojen merkitsemisen välinen yhteys ei vaikuta perustellulta. Swap-järjestelyihin liittyvien rahavirtojen merkitseminen tilinpitoon liiallisia alijäämiä koskevan menettelyn yhteydessä on määritetty 3. joulukuuta 2001 annetussa Euroopan parlamentin ja neuvoston asetuksessa (EY) N:o 2558/2001 neuvoston asetuksen (EY) N:o 2223/96 muuttamisesta swap- ja korkotermiinijärjestelyjen alaisten maksujen uudelleenluokittelemiseksi. Merkitseminen ei perustu swap-järjestelyjen ansiokkuuteen vain yksinomaan teknisiin perusteisiin. Tässä jälkimmäisessä asiassa parlamentin jäsentä kehotetaan tutustumaan asetuksen (EY) N:o 2558/2001 antamista edeltäneen komission ehdotuksen(1) perusteluihin sekä asiasta laadittuun parlamentin mietintöön (A5-0071/2001, Kauppi).

(1) EYVL C 116 E, 26.4.2000.